**Regulamentul de desfăşurare a concursului privind selectarea directorului Serviciului Vamal**

1. **DISPOZIŢII GENERALE**

**1.** Prezentul Regulament stabileşte modul de organizare şi desfăşurare a concursului pentru selectarea directorului Serviciului Vamal, actele prezentate de candidați, condiţiile de participare la concurs şi are drept scop asigurarea selectării în mod transparent şi echitabil a unui candidat pentru a fi numit de Ministerul Finanțelor în funcția de director al Serviciului Vamal.

**2.** Guvernul Republicii Moldova are la baza activității sale principiul de guvernanță transparentă și promovează consolidarea instituțiilor publice pentru ca acestea să ofere cetățenilor, întreprinderilor și organizațiilor servicii publice de calitate.

Serviciul Vamal, sub egida Ministerului Finanțelor, are rolul de a facilita, în mod transparent, fluxurile economice internaționale în raport cu spațiul economic al Republicii Moldova, aplicând legislația vamală și asigurând securitatea țării.

**3.** Concursul se efectuează în scopul selectării celui mai potrivit candidat pentru a fi numit de către Ministerul Finanțelor în funcția de director al Serviciului Vamal.

Responsabilitățile directorului Serviciului Vamal sunt:

* Elaborarea și implementarea unui program complex de dezvoltare instituțională, cu accent pe transparența, integritatea și eficiența proceselor în cadrul Serviciului Vamal.
* Asigurarea implementării politicilor statului în domeniul de responsabilitate a Serviciul Vamal.
* Asigurarea managementului operațional al Serviciului Vamal.
* Dezvoltarea capacității umane a Serviciului Vamal.
* Asigurarea eticii de lucru și integrității în cadrul instituției.
* Asigurarea dialogului și cooperării cu alte instituții naționale și internaționale.
* Reprezentarea instituției în cadrul organizațiilor naționale, regionale și internaționale.
* Raportarea în fața societății, mediului de afaceri și Guvernului cu privire la activitatea instituției.
* Promovarea viziunii și misiunii instituției.

Criteriile de selecție a celui mai potrivit candidat pentru funcția de director al Serviciului Vamal sunt:

* Nivel înalt de etică de lucru și integritate
* Abilități manageriale în organizații complexe.
* Abilități de elaborare și executare a unei strategii de reformare.
* Abilități de lider pentru procese de schimbare.
* Abilități de comunicare interpersonală.
* Abilități de comunicare în cel puțin o limbă de circulație internațională la nivel profesional, cel puțin B2.

**4.** Concursul se organizează şi se desfăşoară în baza următoarelor principii:

1. *integritate* – selectarea persoanelor integre care au demonstrat un comportament bazat pe respect, imparțialitate, obiectivitate, onestitate, egalitate de șanse și nediscriminare, deschidere și diligență față de cetățean, fără ingerințe care să afecteze interesul public, drepturile cetățenilor ori prestigiul instituțional;
2. *competenţă şi merit profesional* – selectarea celor mai competente persoane în baza rezultatelor obținute;
3. *egalitate a accesului la funcţia publică* – asigurarea accesului la funcţia publică a oricărei persoane care îndeplineşte condiţiile stabilite la punctul 7, fără discriminare pe motive de sex, vârstă, rasă, etnie, religie, opţiune politică etc.;
4. *transparenţă* – publicarea informaţiilor referitoare la modul de organizare şi desfăşurare a concursului;
5. *competiţie deschisă* – asigurarea accesului liber la concurs a oricărei persoane care îndeplinește condițiile stabilite la punctul 5;
6. *tratamentul egal* – prin aplicarea în mod nediscriminatoriu a criteriilor de selectare obiective și clar definite, astfel încât orice candidat să aibă șanse egale.

**5.** Concursul nu poate avea loc cu un singur candidat indiferent de etapa concursului. În astfel de situații concursul se declară nul și se reia de la început.

**6.** Candidatul la funcția de director al Serviciului Vamal trebuie să întrunească condițiile prevăzute la art.27 al Legii nr.158/2018 cu privire la funcția publică și statutul funcționarului public și la art. 25 al Legii nr.302/2017 cu privire la Serviciul Vamal.

**7.** Candidatul la funcția de director al Serviciului Vamal trebuie să întrunească următoarele cerințe:

1. deţine cetăţenia Republicii Moldova
2. are domiciliul pe teritoriul acesteia
3. a atins vârsta de 18 ani
4. cunoaște limba română
5. nu a împlinit vârsta necesară obţinerii dreptului la pensie pentru limită de vârstă
6. este apt din punct de vedere medical pentru exercitarea funcţiei;
7. nu are antecedente penale nestinse, nu se află sub urmărire penală sau nu i-a fost aplicată eliberarea de pedeapsă penală;
8. în ultimii 5 ani nu a fost concediată dintr-o funcţie publică sau dintr-o funcţie publică cu statut special pentru încălcarea disciplinei muncii;
9. nu a fost concediată din cadrul Serviciului Vamal pentru fapte ilicite ce au discreditat statutul de funcţionar vamal;
10. nu este privată, printr-o hotărâre judecătorească definitivă, de dreptul de a ocupa anumite funcţii sau de a exercita anumite activităţi;
11. nu are interdicţia de a ocupa o funcţie publică sau de demnitate publică, ce derivă dintr-un act de constatare al Autorităţii Naţionale de Integritate;
12. are studii superioare de licență relevante funcției;
13. are o înaltă competență profesională;
14. are o experiență de muncă de cel puțin 10 ani;
15. se bucură de o reputație ireproșabilă (integritate, inclusiv lipsa conflictelor de interese nedeclarate; respect pentru drepturile omului, nediscriminare şi egalitate de gen; deschidere față de cetățeni, mass-media și societatea civilă; lipsa implicării în cazuri dubioase, inclusiv demonstrate prin investigații jurnalistice; stil de viață corespunzător veniturilor oficiale etc.).

**II. ORGANIZAREA CONCURSULUI**

**8.** Concursul va fi organizat și desfășurat de către Comisia de concurs. Constituirea Comisiei de concurs este reglementată în Capitolul IV al prezentului regulament. Componența nominală a comisiei de concurs se aprobă prin ordinul Ministrului Finanțelor.

**9**. Ministerul Finanțelor va asigura publicarea anunțului despre concursul pentru selectarea candidatului la funcția de director al Serviciului Vamal.

**10.** Anunțul despre concurs se plasează pe portalul guvernamental al funcţiilor publice www.cariere.gov.md, pe pagina web oficială a Ministerului Finanțelor și a Serviciului Vamal. Acesta poate fi făcut public și prin alte mijloace de informare în masă. Anunțul conține informația despre condiţiile de desfăşurare a concursului:

1. scopul şi sarcinile de bază ale funcţiei publice;
2. condiţiile de participare la concurs;
3. documentele ce urmează a fi prezentate;
4. data-limită de depunere a documentelor;
5. modalitatea de depunere a documentelor;
6. datele de contact ale persoanei responsabile de oferirea informaţiilor suplimentare şi de primirea documentelor;

**11.** În termenul indicat în anunț, candidaţii depun personal /prin poştă /prin e-mail dosarul de participare la concurs, care va conţine:

1. curriculum vitae (CV), ce va include și cel puțin 2 persoane de referință (datele de contact a două persoane care vor accepta să fie contactate de către comisie pentru confirmarea competențelor candidatului, dacă va fi cazul);
2. scrisoarea de motivare (care pune în evidență experiența și abilitățile relevante postului);
3. conceptul de dezvoltare instituțională a Serviciului Vamal (maxim 2 pagini);
4. copia buletinului de identitate;
5. copia diplomelor de studii şi ale certificatelor de absolvire a cursurilor de perfecţionare profesională şi/sau de specializare;
6. copia livretului militar sau a certificatului de recrut;
7. certificatul medical sau declarație pe proprie răspundere;
8. cazierul judiciar sau declarație pe proprie răspundere;
9. acordul cu privire la acceptarea controlului special (anexa nr.1 la prezentul Regulament);
10. chestionar (anexa nr. 2 la prezentul Regulament);
11. declarația de neafinitate cu broker vamal (anexa nr.3 la prezentul Regulament).

**12.** Certificatul medical şi cazierul judiciar pot fi înlocuite cu declaraţii pe proprie răspundere. În acest caz, candidatul are obligaţia să completeze dosarul de concurs cu originalul documentului în termen de maximum 10 zile de la data la care a fost declarat învingător, sub sancţiunea neemiterii actului administrativ de numire.

**13.** Copiile documentelor prezentate vor fi autentificate notarial sau se prezintă împreună cu documentele originale pentru a verifica veridicitatea lor.

**14.** În situaţia în care dosarul de concurs se depune prin poştă sau e-mail, prevederile pct.11 se aplică la data desfăşurării probei interviului. În caz contrar, sancţiunea este respingerea dosarului de concurs.

**15**. În 3 zile lucrătoare de la expirarea termenului pentru primirea dosarelor, Comisia de concurs examinează, în ședință închisă, dosarele candidaților și reputația profesională a acestora și ia decizia cu privire la admiterea lor la concurs.

**16.** La această etapă Comisia de concurs verifică respectarea de către candidați a criteriilor de eligibilitate și reputație. Neîntrunirea condițiilor de eligibilitate sau lipsa reputației ireproșabile reprezintă temei de neadmitere la concurs. Candidații neadmiși la concurs sunt informați prin e-mail despre motivul neadmiterii la concurs.

**17.** Pentru verificarea eligibilității, Comisie de concurs completează Fișa de evaluare a eligibilității pentru fiecare candidat.

|  |  |  |
| --- | --- | --- |
| **Nume Candidat** | **Criteriu de admisibilitate** | **Se completează ‘da’ sau ‘nu’ dacă acesta îndeplinește cerințele pentru admitere la concurs** |
| Nume Prenume | deţine cetăţenia Republicii Moldova |  |
| are domiciliul pe teritoriul acesteia |  |
| a atins vârsta de 18 ani |  |
| cunoaște limba română |  |
| nu a împlinit vârsta necesară obţinerii dreptului la pensie pentru limită de vârstă |  |
| este aptă din punct de vedere medical pentru exercitarea funcţiei |  |
| nu are antecedente penale nestinse, nu se află sub urmărire penală sau nu i-a fost aplicată liberarea de pedeapsă penală |  |
| în ultimii 5 ani nu a fost concediată dintr-o funcţie publică sau dintr-o funcţie publică cu statut special pentru încălcarea disciplinei muncii |  |
| nu a fost concediată din cadrul Serviciului Vamal pentru fapte ilicite ce au discreditat statutul de funcţionar vamal |  |
| nu este privată, printr-o hotărâre judecătorească definitivă, de dreptul de a ocupa anumite funcţii sau de a exercita anumite activităţi; |  |
| nu are interdicţia de a ocupa o funcţie publică sau de demnitate publică, ce derivă dintr-un act de constatare al Autorităţii Naţionale de Integritate; |  |
| are studii superioare relevante postului; |  |
| are o înaltă competență profesională; |  |
| are o experiență de muncă de cel puțin 10 ani; |  |
| are reputație ireproșabilă. |  |
| **Concluzie: Persoana este admisă da/nu** | |  |

**18.** Rezultatul evaluării admisibilității la concurs se consemnează în proces verbal.

**19**. Lista candidaților admiși la concurs, împreună cu CV-urile, scrisorile de motivare și conceptul de dezvoltare, se plasează pe pagina web a Ministerului Finanțelor și a Serviciului Vamal, după excluderea datelor cu caracter personal, imediat după decizia privind admiterea lor la concurs.

**III. DESFĂŞURAREA CONCURSULUI**

**20.** Concursul pentru ocuparea funcţiei de director al Serviciului Vamal include competiţia dosarelor de concurs şi interviul.

***Competiția dosarelor de concurs***

**21.** Comisia de concurs stabileşte data, ora, locul desfăşurării competiţiei dosarelor de aplicație şi asigură plasarea pe pagina web a Ministerului Finanțelor și a Serviciului Vamal informaţia despre desfăşurarea competiţiei.

**22**. Competiția dosarelor de concurs se desfășoară în ședință publică.

**23**. Competiţia dosarelor de concurs constă în selectarea de către Comisia de concurs a candidaţilor pentru funcţia de director al Serviciului Vamal în baza dosarelor depuse.

**24.** Evaluarea dosarelor se face prin completarea grilei de evaluare care include următoarele criterii:

* 1. Nivel înalt de etică de lucru și integritate
  2. Abilități manageriale demonstrate în organizații complexe;
  3. Viabilitatea, claritatea și calitatea viziunii de reformare a Serviciului Vamal (în baza Conceptului);
  4. Abilități de lider pentru procese de schimbare;
  5. Abilități de comunicare interpersonală;
  6. Abilități de comunicare în cel puțin o limbă de circulație internațională la nivel profesional.

**25**. Aprecierea se va face prin sistemul de puncte de la 1 la 10 de către fiecare membru al comisiei de concurs separat pentru fiecare criteriu de evaluare. Ponderea fiecărui criteriu variază și este indicată în Fișa de evaluare a dosarelor.

**26**. Fiecare membru al Comisiei de concurs va completa următoarea Fișă de evaluare pentru fiecare candidat:

Fișa de evaluare a dosarelor

|  |  |  |  |
| --- | --- | --- | --- |
| **Membrul Comisiei de concurs:** | | | |
| **Candidat:** | | | |
| **Criteriul** | **Nota** | **Ponderea criteriului** | **Explicație pentru punctajul acordat** |
| Nivel înalt de etică de lucru și integritate |  | 30% |  |
| Abilități manageriale demonstrate în organizații complexe |  | 20% |  |
| Abilități de lider pentru procese de schimbare |  | 20% |  |
| Viabilitatea, claritatea și calitatea viziunii de reformare a Serviciului Vamal (în baza Conceptului) |  | 10% |  |
| Abilități de comunicare interpersonală. |  | 10% |  |
| Abilități de comunicare în cel puțin o limbă de circulație internațională la nivel profesional |  | 10% |  |
| **Media Ponderată** |  | |  |

**27**. Secretarul Comisiei de concurs va totaliza rezultatele evaluării dosarelor de aplicație completând următoarea Fișă generalizatoare:

Fișa generalizatoare

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Nume Candidat** | **Nota medie ponderată**  **Membru Comisie 1** | **Nota medie ponderată Membru Comisie 2** | **...** | **Nota medie ponderată Membru Comisie 7** | **Media aritmetică** |
| 1 |  |  |  |  |  |  |
| 2 |  |  |  |  |  |  |
| 3 |  |  |  |  |  |  |
| ... |  |  |  |  |  |  |

**28.** Media aritmetică a punctelor acordate de membrii comisiei de concurs se consideră nota finală pentru competiţia dosarelor de aplicație. Candidaţii care au obţinut la competiţia dosarelor nota finală mai mică de 7,5 sunt excluşi din concurs.

**29.** Rezultatele competiției dosarelor se consemnează într-un proces-verbal.

***Verificarea ANI, CNA, SIS***

**30.** În termen de cel mult trei zile lucrătoare de la desfăşurarea competiţiei dosarelor de aplicație, conform art.26 alin.(5) din Legea nr.245/2008 *cu privire la secretul de stat* și Legea nr.271/2008 *privind verificarea titularilor și a candidaților la funcții publice*, Comisia de concurs solicită:

1. Autorităţii Naţionale de Integritate – certificat de integritate;
2. Centrului Naţional Anticorupţie – certificatul de cazier privind integritatea profesională;
3. Serviciului de Informaţii şi Securitate – informaţia referitoare la lipsa sau existenţa factorilor de risc care pot aduce atingere ordinii de drept, securităţii statului, ordinii publice.

**31.** În urma obținerii avizelor/certificatelor pozitive menționate la pct.31 din prezentul Regulament, Ministerul Finanțelor plasează lista candidaților admiși la interviu pe pagina web a Ministerului Finanțelor și a Serviciului Vamal.

***Proba interviului***

**32.** Comisia de concurs stabilește data, ora, locul desfășurării probei interviului.

**33**. Anunțul despre desfășurarea probei interviului se plasează pe pagina web a Ministerului Finanțelor și a Serviciului Vamal. Concomitent, candidaţii sunt anunţaţi personal despre data, ora, locul desfăşurării probei interviului prin e-mail /telefon, precum şi se comunică candidaţilor neadmişi la etapa probei interviului motivul respingerii dosarului.

**34.** Proba interviului se desfășoară în ședință publică.

**35.** Interviul se realizează în scopul evaluării abilităților profesionale și a calităților personale ale candidatului.

**36**. Candidații urmează a fi audiați în ordinea depunerii dosarelor de participare la concurs. Fiecare candidat va fi invitat la o oră anumită.

**37.** Lista întrebărilor pentru interviu (10 -15 întrebări) se elaborează de către membrii Comisiei de concurs nemijlocit înainte de interviu în ședință închisă. Întrebările vor viza, în principal, viziunea despre dezvoltarea instituțională a Serviciului Vamal, viziunea despre politica vamală și administrarea vamală, standardele democratice, valorile candidatului, calitățile personale și integritatea. Întrebările membrilor Comisiei de concurs nu se pot referi la religia candidatului, etnia, originea socială, opțiunea politică, orientarea sexuală, naționalitatea acestuia sau alte întrebări care pot fi considerate discriminatorii.

**38**. În cadrul interviului, candidații primesc aceleași întrebări. Membrii Comisiei de concurs pot adresa și întrebări de clarificare a răspunsurilor primite. Se va asigura ca niciun candidat să nu audă întrebările adresate predecesorilor săi.

**39.** Aprecierea răspunsurilor la interviu se face prin sistemul de puncte de la 1 la 10, separat de fiecare membru al comisiei de concurs şi se consemnează în următoarea Fișa de evaluare la proba interviului:

Fișa de evaluare la proba interviului

|  |  |  |
| --- | --- | --- |
| **Membrul Comisiei de concurs:** | | |
| **Candidat:** | | |
| **Intrebarea** | **Nota** | **Explicație pentru punctajul acordat** |
|  |  |  |
| .... |  |  |
| **Nota medie (media aritmetică):** |  |  |

**40.** Secretarul Comisiei de concurs totalizează rezultatelor probei interviului în următoarea Fișă generalizatoare:

Fișa generalizatoare la proba interviului

|  |  |  |  |  |  |  |
| --- | --- | --- | --- | --- | --- | --- |
| **Nr.** | **Nume Candidat** | **Nota medie**  **Membru Comisie 1** | **Nota medie Membru Comisie 2** | **...** | **Nota medie Membru Comisie 7** | **Media aritmetică** |
| 1 |  |  |  |  |  |  |
| 2 |  |  |  |  |  |  |
| 3 |  |  |  |  |  |  |
| ... |  |  |  |  |  |  |

**41.** Candidaţii care au obţinut la interviu nota medie finală mai jos de 7,5, sunt excluşi din concurs.

**42**. Candidatul care a obținut cea mai mare notă medie finală la proba interviului este considerat învingător.

**43.** Rezultatele concursului se consemnează într-un proces-verbal care se publică pe pagina web a Ministerului Finanțelor și Serviciului Vamal.

**44**. Procesul verbal se prezintă Ministrului Finanțelor pentru numirea în funcția de director al Serviciului Vamal a candidatului învingător.

**45.** Ministrul Finanțelor, prin act administrativ, numeşte candidatul învingător al concursului în funcţia de director al Serviciului Vamal pe un termen de 5 ani.

**IV. CONSTITUIREA ŞI COMPONENŢA COMISIILOR DE CONCURS**

**46.** Pentru desfăşurarea concursului pentru ocuparea funcţiei de director al Serviciului Vamal, se constituie comisia de concurs în următoarea componență:

Membrii comisiei:

* Președintele comisiei – Ministrul Finanțelor
* Vicepreședintele comisiei – reprezentantul Cancelariei de Stat sau Cabinetului Prim-ministrului
* Șef direcție contencios și controlul legalității, Ministerul Finanțelor
* Reprezentant al societății civile
* Reprezentant al mediului de afaceri
* Expert în resurse umane
* Expert în psihologie

Membru observator

* Jurnalist de investigație

Membri supleanți:

* Șef Cabinet al Ministrului Finanțelor
* Reprezentant al societății civile

**47.** Secretarul comisiei de concurs este un funcţionar din cadrul Ministerului Finanțelor, care nu este membru al comisiei.

**48.** Membrul observator nu are drept de vot la evaluarea candidaților.

**49.** Comisiaeste deliberativă dacă sunt prezenți toți membrii comisiei.

**50**. Membrul comisiei de concurs se află în conflict de interese dacă este în una din următoarele situaţii:

a) este candidat la ocuparea funcției de director al Serviciului Vamal, având calitatea de membru al comisiei de concurs;

b) are calitatea de părinte, frate, soră, fiu, fiică sau rudă prin afinitate (soţ/soţie, părinte, frate şi soră a soţului/soţiei) cu oricare dintre candidaţi;

c) are relaţii cu caracter patrimonial cu oricare dintre candidaţi sau cu soţul/soţia acestuia.

**51.** În cazul existenţei unui conflict de interese de tipul celui specificat în pct.50, membrul comisiei de concurs îl va informa imediat despre aceasta pe preşedintele comisiei, care îi va suspenda participarea la activitatea comisiei, înlocuindu-l cu un membru supleant.

**52.** Conflictul de interese poate fi sesizat de orice persoană interesată, din momentul iniţierii procesului de organizare a concursului.

**53**. Sesizarea se depune către secretarul comisiei de concurs și se examinează de președintele comisie sau vicepreședintele comisiei în cazul în care este vizat președintele comisiei.

**54.** Dacă membrul comisiei de concurs aflat în conflict de interese nu a sesizat președintețe Comisiei de concurs în această privință, calitatea de membru îi va fi retrasă.

**55.** Încălcarea dispoziţiilor privind conflictul de interese atrage răspunderea disciplinară, administrativă, civilă ori penală, potrivit legii.

**V. DISPOZIŢII FINALE**

**56.** Cheltuielile pentru organizarea şi desfăşurarea concursului (publicarea anunţului, a informaţiei privind condiţiile de desfăşurare a concursului, multiplicarea formularelor de participare, serviciile poştale etc.) sunt suportate de Ministerul Finanțelor.

**57**. Cheltuielile pentru participarea la concurs (deplasarea la locul de desfăşurare a concursului, cazarea, utilizarea mijloacelor de comunicare, autentificarea copiilor de pe documente etc.) sunt suportate de candidații la concurs.

**58.** Litigiile cu privire la concurs se soluţionează în instanţa de contencios administrativ competentă.